लूट: कारोबारी को ओवरटेक कर Rs.2 लाख से भरा बैग ले भागे
दोपहर- 3:30 बजे
सिटी सेंटर में हुई वारदात: 100 मीटर की दूरी पर एसपी दफ्तर, 50 कदम दूर पुलिस का चेकिंग प्वाॅइंट था खाली
सिटी सेंटर में एक्सिस बैंक व एसपी कार्यालय के बीच कंस्ट्रक्शन कंपनी के पार्टनर से पल्सर पर आए दो बदमाश दो लाख रुपए से भरा पॉली बैग लूट ले गए। घटना सोमवार की दोपहर लगभग 3.30 बजे हुई। घटनास्थल से एसपी ऑफिस की दूरी करीब 100 मीटर, जबकि 50 कदम की दूरी पर ही पुलिस का चेकिंग पाॅइंट भी था। लूट के बाद फरियादी ने बाइक से बदमाशों का पीछा भी किया लेकिन वे भाग निकले। बैग में दो लाख नगद, एक एफडी और तीन लाख रुपए का साइन किया हुआ चेक था।
सेवानगर स्थित समीक्षा कंस्ट्रक्शन कंपनी में पवन कुमार गुप्ता निवासी लक्कड़खाना और विपिन सिकरवार निवासी मुरैना पार्टनर हँ। सोमवार को पवन पेमेंट करने एक्सिस बैंक में रुपए निकालने गए थे। बैंक के सामने नो पॉर्किंग होने से वह बाइक बीएलसीसी के पीछे रख आए थे। बैंक से कैश निकालने के बाद वह दोस्त सतेंद्र सिंह के साथ पास स्थित एचडीएफसी बैंक पहुंचे यहां उन्होंने एक चेक लगाया। इसके बाद वे बाइक पर दो लाख से भरा बैग टांग कर रवाना हुए। तभी काली पल्सर सवार दो युवक नोटों से भरा बैग लेकर भाग गए।
एक युवक लगाए था हेलमेट: बाइक पर चला रहा लुटेरा हेलमेट लगाए हुए था और उसके पीछे बैठे युवक का रंग सांवला व चेहरा लंबा था। लुटेरे तानसेन होटल की ओर भागे बाइक की नंबर प्लेट पर नाइकी का साइन बना हुआ है।
एसपी ने 5 हजार का इनाम घोषित किया: पुलिस ने तत्काल कंट्रोल रूम के सीसीटीवी कैमरों में लुटेरों की पड़ताल की। इसमें लुटेरे स्टेशन के रूट पर देखे गए। इसके साथ ही एसपी डॉ. आशीष ने लुटेरों का सुराग देने वालों को पांच हजार रुपए का इनाम देने की घोषणा की।
सीसीटीवी फुटेज में दिखे बाइक सवार लुटेरे।
घटना स्थल की जानकारी देता फरियादी।
शोर मचाते हुए पीछे भागा पवन
बताया गया है कि घटना स्थल से मात्र 50 कदम की दूरी एसपी आफिस तिराहे पर ट्रैफिक पुलिस का चेकिंग पाॅइंट है लेकिन घटना के समय वहां कोई जवान नहीं था। वारदात के बाद पवन ने शोर भी मचाया ऐसा उसका कहना है लेकिन पुलिस कहती है कि पड़ताल में इसकी पुष्टि नहीं हुई।
इन लूट का नहीं लगा है सुराग
अक्टूबर 2014 एसपी ऑफिस के पास ग्वालियर इंजीनियरिंग कॉलेज के एकाउंटेंट से 9 लाख की लूट
27 जून 2016 को सिटी सेंटर एसपी ऑफिस के पास बैंक से रुपए निकाल कर दूसरी बैंक में जरूरी काम से पहुंचे बस संचालक गिर्राज बंसल की कार का कांच तोड़ कर पांच लाख की लूट।
27 जून 2016 को सिटी सेंटर इलाके में ही बैंक से रुपए निकालकर बाहर आ रहे कर्मचारी से बदमाशों ने सात लाख रुपए लूटने का प्रयास किया था।
5 जुलाई को कंपू थाना क्षेत्र के ईदगाह के पास बैंक से रुपए निकाल कर जा रहे चिकन कारोबारी लियाकत कुरैशी से 5.30 लाख रुपए की लूट।
10 जुलाई को एजी ऑफिस स्थित एसबीआई में रुपए जमा कराने गए पेट्रोल पंप कर्मचारी से 3.92 लाख रुपए की लूट।
8 जुलाई को डीडी नगर में सराफा कारोबारी से कट्टा अड़ाकर 25 हजार रुपए की लूट।
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva